정조 19년 · 목
刑曹啓言御寶僞造罪人尹鳳儀事本以無賴之悖漢且是刻手之老奸慣熟摸刻而敢生窮濫之計恣行僞造而視作年利之竇始因金啓八之來求而無難成給又緣具顯基之圖得而相續和賣首尾屢年手勢愈滑已現發者若是夥然則未現發者又不知幾許前後情節無非渠手之所造出許多贓物又是渠家之所捉得捕廳推覈旣已承款及至本曹推問之際敢爲疑亂獄情之計白地推諉於具顯基欲免元犯之目而面質之時不得全諱則又以剔除四旁爲言果使顯基眞爲造謀又能善刻則固當暗地獨辦惟恐人知豈有與渠同謀之理又豈以無才者自刻印篆而使刻手只剔四旁乎此不過死囚圖脫之說則不足爲致疑之端及至顯基之援引啓八而啓八之現納僞帖也鳳儀從前作奸之狀益目綻露無辭可明請鳳儀依例結案取招後稟處具顯基則渠雖無狀猶有班名而乃與奸慝之鳳儀綢繆往來惟利是求者已極可痛鳳儀處所出僞帖其所可疑豈無覷得而或爲鄕人而指示或自渠手而覓給居間賣買若是爛漫則其所謂認以眞官敎之說不可取信若其造意指使之事旣已脫空於面質雖不可以同情論斷而隨從之律渠烏得免乎更加嚴刑照律遠配金啓八則當初買帖出於見欺追後覺得擦去印跡至以所摺梳貼之紙現納則與故犯有異而旣覺之後不卽告官私自掩跡極爲可駭不可以鄕曲愚民而恕之從重勘治許鵬渠義仁金明大金光采等聽言觀貌皆是無識峽氓不知帖文之眞僞要得沾漑之少利爲其使喚居間往來雖無隱情之可疑而渠以鄕民爲人上京圖得帖文者其習可惡從輕重治罪放送允之敎以罪人尹鳳儀一犯再犯罪固罔赦獄理首從終不分明更加嚴刑渠爲首犯委折剖如柶隻後啓聞又啓言价川郡殺獄罪人李成燁獄事言其實因則兩檢屍帳一無疑似之痕損李女上言中胸腹背三處傷痕乃是此獄肯綮以若耍害之處有若顯著之傷則屍親自當指告於行檢之際爲檢官者必不得掩覆於衆目所覩處李女之査庭以爲生前則果未見傷處而行檢時見其有間間靑色認以爲傷處云生前所無之傷痕豈有檢時始現之理乎其招旣與上言差爽則何所憑騐而明其傷處之有無乎以言其詞證則在旁參看者只是光太五奎兩人而自初檢至更査皆以卽地挽解初不被打之狀一直說去及至屢査始以側身同倒手植膝壓之說有所變辭而所變者亦非有別般層節不過因前說而略有增衍而已究其語脈終涉糢糊則將何以辨前招之誣罔指後供以眞的乎蓋兩個病人相會於酒所一場醉謔轉至於爭鬨果若被傷而致命豈或以病而恕殺然而其奈傷處旣無可騐證招亦無可信屍親原情又如是矛盾則於何定執而斷以成獄乎至於內傷云云醉飽者因鬪受傷理所無怪而亦必有外傷之照證於內傷然後方可定斷今若不以外傷爲騐只以內傷一條硬斷殺獄則又有違於法文所論道臣之前後三啓始則不爲成獄中則請行掘檢末乃以具格行推爲言而斷獄之最緊語乃曰旣植之手理必復推方壓之膝勢當加尋夫曰必曰當自是懸空說去元非眞正光景則以其强覓之語斷此疑晦之案揆以獄體終未允當詳閱其文案參究乎事理許多疑端如右所陳其在審克之道合置罪疑之科請上裁敎以价川李成燁則當初判付豈或求死於當生之中乎一則嚴獄體也一則重民命也證不分明供多違錯卿等疑輕之論可謂廷尉當是也成燁令道臣酌處事分付畿營專撥下送使之歲前擧行又啓言黃州牧殺獄罪人吳北述獄事金女擊錚原情中稱冤之端凡爲十條而其言也若有所據其事也若有可疑及見道臣査啓則原情與獄案一切相及其所條列都是誣罔此獄肯綮專在於死者之被打於北述與否而原情則雖以北述之初不犯手爲言觀於諸人供招參以伊時事勢則此有灼然可知者當載春出戶之際躡後而同出者卽北述一人也纔出戶而旋有撲擊之聲則撲擊者非北述而誰也且子弟之衛父兄猶手足之捍頭目則其所謂亂捧橫加之說非但倫常之不可道實是事理之所必無其子其侄之追後出去初無接戰之事則尤豈有亂捧橫加之理乎況一番殺人之說渠口之所目道也卽地毒打之狀其舅之所直陳也許多證驗之端無非眞的之案則於是乎北述手犯之跡明若觀火而金女推諉之說自歸落空卽此一款違錯如此則其餘諸條之捏虛餙詐更不足言惟彼北述含憾於爭田之時激憤於同席之際草鞋批頰不顧老少之分棗杖打頭燈肆獰毒之手致令殺死之變乃在當夜之內其所慘毒非比他獄而獄久生奸死中圖脫餙詐粧撰縱婦呼籲者萬萬痛惡請吳北述依前同推期於取服之意分付檢庭之不得用刑法意至嚴初檢時數三證人之略施棍笞雖有委折而不待檢事之究竟徑施法外之刑治者有欠審愼亦關後弊現發之後不可以旣往而置之當該初檢官令該府拿問處之敎以道啓論列雖似然矣渠十條稱冤或不無一二其然豈然之跡令道伯嚴飭主推官別具意見反覆核實於來頭同推之時措辭報來後狀聞刑獄至重不敢一毫違越於臨獄用刑之際焉觀此査案檢官之用棍於檢庭其爲駭悖莫甚於此前此關西有如許所犯特以武倅之未經事不讀律姑從末勘之末勘拿來嚴問考律處斷此獄則反於是黃州牧使最稱蔭官中極層復歷且渠之地處尤不宜放意餙怒則殺獄之閉牕聽理拷掠之雜用棒▣一邊之說雖難盡信而亦豈以虛無孟浪之說白地做出乎初檢用刑猶法外況用棍乎査招亦不以爲無是其爲擧措之無嚴決不可尋常處之當該檢官前牧使李彥植施以禁錮之典以懲他倅成獄時監司李敬一不知亦罪罷職計其月日在向者關西事處分之前而兩西邑倅之迭犯可知近日法綱之掃地鄕其遍飭諸道道臣處後有更犯者當施加一等之律俾各著念莫或犯科又啓言尙州牧殺獄罪人金興卜獄事以兩檢脈錄觀之渾身傷處殆過十餘而胸膛乳下及脇肋腎襄尤係虛怯要害之地被傷極其狼藉致殞乃在當下獄情之慘毒兇獰有非他獄之比大抵興祿之於興卜以其親則娚妹之間也以其年則二紀之長也渠雖無識常賤安敢生意毆打況以至微之嫌乃懷必殺之心每借一番酒力輒增一番憤氣五次來鬪一直行兇旣踢打之又蹴踏之遂令遍體受損卽地致命非但情犯之極兇實是風化之所關渠若有一分人心則惟願速死之不暇而初招則以自傷其身之說專事粧撰再招則以泥醉不省之說猶爲吞吐罪犯之外擰頑又甚兩檢之屍帳沕合則實因無疑矣諸人之供招明的則詞證具備矣況其戕害之情節實係倫常之變怪則似此獄囚不可施以例推任其抵賴請罪人金興卜申飭推官各別嚴訊斯速取服如法償命斷不可已醴泉郡殺獄罪人金岳伊獄事則以言乎傷處則眼胞臀腿雖非致命之地脊膂左右最是速死之處而紫黯堅硬圍圓闊大大若至爲五六寸小者不下二三寸要害之傷損如此則毆打之獰毒可知此實因之無疑也以言乎詞證則鬪鬨顚末金召史之所備陳也毆打光景權老味之所立證也縛臂之稿索如腕之扉本沕合於證招現納於檢庭則行兇器仗又是眞贓若使岳伊無所手犯則許多諸金何所受憎而屍親及看證必以岳伊爲正犯乎此詞證之明的也寡女之他洞移居情古可矜包粟之中夜搬運事亦至微況山僧之擔去實出同氣之相助而推彼岳伊者陡起狠性唱爲盜竊聚會洞里之人恣行毆打之擧縛肩而鎖足者卽岳伊也大杖而亂打者亦岳伊也乃使無罪之人終至不日而殞究厥情犯極爲兇獰且結縛之狀渠旣吐實則結縛後毆打乃是次第事而猶事粧撰終不輸款至於覆檢招中豈可發明死外無他之供便成斷案而半吞半吐欲爲抵賴之計尤萬萬狡惡同罪人金岳伊更加嚴刑期於取招金海府殺獄罪人朴渭昌事始以初檢時諸人初供見之則端緖未露獄情多晦及至朴就根之再供出而罪人斯得斷案乃成惟彼渭昌以罪人順三之子當其父殺人之時已有同力之擧則可知其自來惡種而及其成獄之後敢生圖脫之計從兄弟和應之謀已藏殺心此邊人決死之說必欲嫁禍其所排布至爲兇狡而必得可死之人然後可售相代之計則衰彼最無辜最可矜之所謂婢夫金士同者爲其孤注矣欲往池內挽莫禮而不送則順三旣和同矣將往活川賺莫禮以歸休則其妻亦通謀矣始也衆人齊進而强脅私和之擧終焉一場起鬧而故激爭鬨之端蒼黃出避假作狼貝之狀精神所在惟俟下手之便及其鉤引士同行到中路則瞰其昏夜無知忍以殺手潛加奉石一打額骨已破又從以腎岸之穿破胸膛之撞蹴其痕也狼藉其狀也慘毒乃使同室隨往之人不得出一聲而死人之殘忍胡至此極於是乎佯若不知一任其妻之出尋賊反荷杖誣稱仇家之戕害勒成罪案發告官家以爲彼此相當之地而其奈疑端層出奸情自敗額上之血橫流耳邊腎岸之血不漬袴下已是卽地被殺更不起動之明驗就招卽其至親也同行也而乃以目見之實狀悉陳行凶之節次一供再供始略終詳則獄情到此更無可疑大抵其父旣陷於殺獄其子欲爲之救活固是常情之所當然則請以身代以贖父命未爲不可惟彼無罪之人何關於渠父之獄而潛懷凶計白地戕殺此則自有殺獄以來所未見者也情犯旣如此則雖是眞箇婢夫當施用意故殺之律況其妻卽是冒禁自賣者則尤不當以婢夫論雖以渭昌凶頑之性亦不敢抵賴於獄情旣露之後乃以當初之設計伊夜之行凶箇箇吐實節節輸款則如法償命無容更議而罪人旣已承款別無更推之端令道臣具格啓聞後稟處丹城縣殺獄罪人金先伊獄事先伊聖文以同閈之好誼無宿昔之嫌怨方其伴行之時豈至相害之心而納說歸路索酒痛飮酌之又酌而多至十盃醉者益醉而仍成兩鬪及其醉氣湧上憤心激出則乃因裂笠之咎釁終至躶䄇而回擊不計要害肆加拳足打顋之不足而至於踢背踢胸一次之不足而至於再犯三犯從高迎踢爲力愈猛則彼聖文之昏迷無力者於是乎被其鋒而致命於翌日矣行凶旣如彼慘毒眞贓又如是狼藉則償命一款無容更議元犯招中眼部果爲頭撞之說擧足或有暗觸之供便是承認而猶以泥醉不省等語欲爲漫漶抵賴之計者尤極凶獰金先伊更加嚴訊期於取服敎以尙州金興卜則非但少凌長二紀懸殊之娚妹間而渠敢下手情狀痛惡其行凶委折嚴問捧遲晚狀聞事分付醴泉金岳伊則殺越器仗屍帳痕損姑無論縛云自爲打獨發明眞所謂掩耳偸鈴分付道臣速捧直招金海朴渭昌則渠父入於殺獄渠又罹焉設計下手雖其獰悖究其設計之所由下手之所以職出於鄕谷椎鹵之漢急於救父自陷一律而然似此疑案有關風敎但以法糾斷可乎參以情審克可乎由前由後之間當有以博詢處之發遣曹郞問于領左相草記丹城金先伊則殺死之獄十之八九無非因醉醉者何責常情乎然而一味寬恕殺獄之償命者當絕罕亦豈有如許獄理而此獄則非鬪卽戲戲或可恕乎獄體至重卿等更加看詳論理草記又啓言金海殺獄罪人朴順三事脇肋要害之處傷痕狼藉鬪鬨踢打之狀證招明白實因無疑斷案已成雖以元犯抵賴之計亦不敢掩諱乃以手打足踢憤頭猛觸之說吐實於初覆檢招至謂以有何發明則元犯亦已自服惟彼順三者聞索布之語而慍意已蓄見作梗之擧而憤氣陡發於是乎渾室男女滾鬪於一箇老漢其父打而躋之其子捽而擠之使三女而合力擧四肢而投庭至發殺我之聲可知被傷之重而乃出拔足之奸計假使墮胎之形狀誣辭奔告囑校押去竟至於不數日而致殞此又情節之至凶獰也究以法理參其罪犯償命之律無容更議而今此道啓跋辭有曰被打後徒步歸家入獄前無意告官推捉校之始謂無傷吐瀉症之不關被打以此四條作爲疑端而此亦有一一可破者凡被打者始固毒氣之未肆猶能行步及其日愈久南愈肆則不能運動自是當然之理且看證諸招或曰强忍出門呼痛匍匐或曰將校捉行扶杖隨去摘奸將校之招亦曰翌朝使其子擔來云爾則艱辛作行不言可知不可以徒步歸家爲疑太柱之歸家已値深夜將校之押往乃在翌曉當其遑急罔措之際奚暇及於狀訴屍親招中來到官門欲訴委折而僻村愚氓恐怯未果云者乃是實際語則不可以無意告官爲疑摘奸將校之推捉太柱也偏聽順三慫愚之言而詐稱落胎不恤太柱牽痛之狀而驅迫作行瞞告官家囚之獄中終使經夜致命則自知其罪無所逃故乃以別無傷損等說欲爲免罪之計者明若觀火不可以將校之始謂無傷爲疑太柱吐瀉之病不發於被打之前乃在於將絕之際則可知其瘀血內攻現出臨命時變症而然也且以初檢官跋辭見之二次吐瀉不關於死生云爾則其病之初不深重其死之不由吐瀉尤可推知不可以吐瀉之不關被打爲疑以法以情無一可原之端强爲起疑道臣所論未知其得當請罪人朴順三各別嚴訊斯速取服敎以道狀曹啓俱有所據而正犯招中盶有手足不用之語則此一款或爲執款之端且其子爲渠逞憤又入於殺獄此獄當如何決處爲可乎發遣曹郞問于領左相草記又啓言南部良人金聖福發告其兄介不里以錢兩事與朴仁興言詰被打第六日致命云依例檢驗而實因則以被推攧致死的實大抵脊膂卽是要害處而紫黯堅硬圍圓闊大傷痕旣著於脈錄實因相符於兩驗成獄償命無容更議朴仁興之於金介不里旣無宿昔之怨寧有戕害之心而債錢未捧言辭不遜彼旣脫笠而迎鬨此乃扼項而迎捍推之擠之勢所必至至於因傷而致死卽其意慮之所未到也元犯之所抵賴者雖諉以詞證之不備而推攧牆角腰脅牽痛之說非但出於死者之口隣居金哲孫旣見始鬪之狀爲之挽解又聞叫苦之聲卽爲出見詞證亦不可謂不備矣請罪人朴仁興各別嚴訊期於取服敎以固有一二疑端而獄已具矣第加各別箇箇嚴刑期於輸款